**Pe albumul d-rei Ida Vegezzi Ruscalla**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ades în codri noaptea, la stele,

Mici păsărele duios suspină.

Dumnezeu ştie ce cântă ele,

Căci, în unire, lui se închină.

Una pe alta nu se zăreşte,

Dar al lor cântec în cer răsună.

Noaptea adâncă le despărţeşte,

Dar a lor doruri le împreună.

Astfel sunt inimi ce, fără ştire,

Sunt între ele tainic legate

Şi prin a ţării sfântă iubire

Şi prin iubirea de libertate!